CELEX: 32021R0574
Language: sk
Date: 2021-03-30 00:00:00
Title: Vykonávacie nariadenie Komisie (EÚ) 2021/574 z 30. marca 2021, ktorým sa menia vykonávacie nariadenia (EÚ) 2017/375 a č. 540/2011, pokiaľ ide o podmienky schválenia účinnej látky prosulfurón (Text s významom pre EHP)

8.4.2021   
               
               
                  SK
               
               
                  Úradný vestník Európskej únie
               
               
                  L 120/9
               
            
         VYKONÁVACIE NARIADENIE KOMISIE (EÚ) 2021/574
         z 30. marca 2021,
         ktorým sa menia vykonávacie nariadenia (EÚ) 2017/375 a č. 540/2011, pokiaľ ide o podmienky schválenia účinnej látky prosulfurón
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 13 ods. 2 písm. c),
         keďže:
         
                     (1)
                  
                  
                     Vykonávacím nariadením Komisie (EÚ) 2017/375 (2) sa v súlade s nariadením (ES) č. 1107/2009 obnovilo schválenie účinnej látky prosulfurón ako látky, ktorá sa má nahradiť.
                  
               
                     (2)
                  
                  
                     Schválenie účinnej látky prosulfurón v zmysle časti E prílohy k vykonávaciemu nariadeniu Komisie (EÚ) č. 540/2011 (3) obsahovalo obmedzenie limitujúce používanie prosulfurónu na jednu aplikáciu každé tri roky na rovnakom poli pri maximálnej dávke 20 g účinnej látky na hektár.
                  
               
                     (3)
                  
                  
                     Spoločnosť Syngenta Crop Protection AG predložila 12. októbra 2016 v súlade s článkom 7 ods. 1 nariadenia (ES) č. 1107/2009 určenému spravodajskému členskému štátu (Francúzsko) žiadosť o zmenu podmienok schválenia prosulfurónu s cieľom odstrániť toto obmedzenie. Určený spravodajský členský štát skonštatoval, že žiadosť je prípustná.
                  
               
                     (4)
                  
                  
                     Určený spravodajský členský štát vyhodnotil nové použitie účinnej látky prosulfurón, pokiaľ ide o možné účinky na zdravie ľudí, zvierat a na životné prostredie v súlade s ustanoveniami článku 4 nariadenia (ES) č. 1107/2009 a vypracoval revidovanú hodnotiacu správu o obnovení schválenia, ktorú 5. apríla 2018 predložil Európskemu úradu pre bezpečnosť potravín (ďalej len „úrad“) a Komisii.
                  
               
                     (5)
                  
                  
                     Úrad v súlade s článkom 12 ods. 1 nariadenia (ES) č. 1107/2009 rozoslal revidovanú hodnotiacu správu o obnovení schválenia žiadateľovi a členským štátom na pripomienkovanie a sprístupnil ju verejnosti. V súlade s článkom 12 ods. 3 nariadenia (ES) č. 1107/2009 bol žiadateľ požiadaný o doplnenie informácií. Francúzsko tieto doplňujúce informácie vyhodnotilo a 28. februára 2019 predložilo Komisii a úradu revidovanú hodnotiacu správu o obnovení schválenia.
                  
               
                     (6)
                  
                  
                     Úrad 15. júna 2020 oznámil Komisii svoj záver (4) o tom, či možno očakávať, že nový spôsob použitia účinnej látky prosulfurón bude spĺňať kritériá schválenia stanovené v článku 4 nariadenia (ES) č. 1107/2009.
                  
               
                     (7)
                  
                  
                     Komisia predložila 23. októbra 2020 Stálemu výboru pre rastliny, zvieratá, potraviny a krmivá dodatok k revíznej správe o prosulfuróne a zároveň návrh nariadenia.
                  
               
                     (8)
                  
                  
                     Žiadateľ bol vyzvaný, aby predložil pripomienky k dodatku k revíznej správe.
                  
               
                     (9)
                  
                  
                     V prípade jedného alebo viacerých reprezentatívnych použití minimálne jedného prípravku na ochranu rastlín s obsahom prosulfurónu sa dospelo k záveru, že ak sa prípravok na ochranu rastlín aplikuje každý rok, sú kritériá schválenia uvedené v článku 4 nariadenia (ES) č. 1107/2009 splnené. Preto je vhodné odstrániť obmedzenie limitujúce používanie prosulfurónu na jednu aplikáciu každé tri roky na rovnakom poli pri maximálnej dávke 20 g účinnej látky na hektár.
                  
               
                     (10)
                  
                  
                     Vykonávacie nariadenia (EÚ) 2017/375 a č. 540/2011 by sa preto mali zodpovedajúcim spôsobom zmeniť.
                  
               
                     (11)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Zmena vykonávacieho nariadenia (EÚ) 2017/375
            Príloha I k vykonávaciemu nariadeniu (EÚ) 2017/375 sa mení v súlade s prílohou I k tomuto nariadeniu.
         
         
            Článok 2
            Zmena vykonávacieho nariadenia (EÚ) č. 540/2011
            Príloha k vykonávaciemu nariadeniu (EÚ) č. 540/2011 sa mení v súlade s prílohou II k tomuto nariadeniu.
         
         
            Článok 3
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. marca 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 309, 24.11.2009, s. 1.
         
            (2)  Vykonávacie nariadenie Komisie (EÚ) 2017/375 z 2. marca 2017, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinnej látky prosulfurón ako látky, ktorá sa má nahradiť, a ktorým sa mení príloha k vykonávaciemu nariadeniu Komisie (EÚ) č. 540/2011 (Ú. v. EÚ L 58, 4.3.2017, s. 3).
         
            (3)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).
         
            (4)  EFSA (Európsky úrad pre bezpečnosť potravín), 2020. Záver z partnerského preskúmania týkajúceho sa účinnej látky prosulfurón z hľadiska hodnotenia rizika pesticídov. Vestník EFSA (EFSA Journal) (2020) 18(7):6181, 20 s https://doi.org/10.2903/j.efsa.2020,6109.
      
      
         
            PRÍLOHA I
            V prílohe I k vykonávaciemu nariadeniu (EÚ) 2017/375 sa text v stĺpci „Osobitné ustanovenia“ nahrádza takto:
            „Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery revíznej správy o prosulfuróne vrátane jej doplnku,
            a najmä jej dodatky I a II. Pri tomto celkovom hodnotení musia členské štáty venovať osobitnú pozornosť:
            
                        —
                     
                     
                        ochrane podzemnej vody, ak sa účinná látka používa v oblastiach s citlivými pôdnymi a/alebo klimatickými podmienkami,
                     
                  
                        —
                     
                     
                        ochrane spotrebiteľov, pričom sa vezme do úvahy vystavenie účinkom metabolitov prosulfurónu,
                     
                  
                        —
                     
                     
                        riziku pre necieľové suchozemské a vodné rastliny.
                     
                  V podmienkach používania sa musia podľa potreby uviesť opatrenia na zmiernenie rizika.“
         
      
      
         
            PRÍLOHA II
            Text v stĺpci „Osobitné ustanovenia“ v riadku 6 týkajúcom sa prosulfurónu v časti E prílohy k vykonávaciemu nariadeniu (EÚ) č. 540/2011 sa nahrádza takto:
            „Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery revíznej správy o prosulfuróne vrátane jej doplnku, a najmä jej dodatky I a II.
            Pri tomto celkovom hodnotení musia členské štáty venovať osobitnú pozornosť:
            
                        —
                     
                     
                        ochrane podzemnej vody, ak sa účinná látka používa v oblastiach s citlivými pôdnymi a/alebo klimatickými podmienkami,
                     
                  
                        —
                     
                     
                        ochrane spotrebiteľov, pričom sa vezme do úvahy vystavenie účinkom metabolitov prosulfurónu,
                     
                  
                        —
                     
                     
                        riziku pre necieľové suchozemské a vodné rastliny.
                     
                  V podmienkach používania sa musia podľa potreby uviesť opatrenia na zmiernenie rizika.“